उपयोग के पहले टायलेट की दीवार धंसी तो ग्रामीणों ने की शिकायत
सब इंजीनियर को कारण बताओ नोटिस, 7 दिनों में देना होगा जवाब
भास्कर न्यूज | पत्थलगांव
स्वच्छ भारत मिशन योजना के तहत चिडरापारा मोहल्ले में गरीब परिवार के लोगों के लिए नगर पंचायत द्वारा बनवाए गए 40 शौचालय निर्माण के दौरान भारी अनियमितता की गई । जांच के बाद कलेक्टर डॉ.प्रियंका शुक्ला ने उपयंत्री दीपक अग्रवाल को कारण बताओ नोटिस दिया है। चिडरापारा में स्वच्छ भारत मिशन के तहत बनाए गए नव निर्मित शौचालय का उपयोग होने से पहले ही दीवार टूटने और दरवाजे निकल जाने के बाद यहां के हितग्राहियों ने कलेक्टर को चिट्ठी लिख कर शिकायत की थी।
कलेक्टर ने हितग्राहियों की चिट्ठी को गंभीरता से लेते हुए तकनीकी अधिकारियों की टीम गठित कर मामले की जांच के निर्देश दिए थे। इस जांच टीम ने प्रत्येक हितग्राही के घर पहुंच कर शौचालय का निरीक्षण के बाद इनकी बेहद जर्जर हालत होने की रिपोर्ट प्रस्तुत की है। शेष पेज 12
नगर पंचायत के उपयंत्री दीपक अग्रवाल और तत्कालीन सीएमओ की मिली भगत से चिडरापारा स्थित गरीबी रेखा के नीचे जीवन यापन करने वाले हितग्राही अनिता पति दिलीप का शौचालय निर्माण के दौरान बगैर लीच पीट के निर्माण के ही भुगतान करना बताया गया है। इसी तरह फुलमेत, गंगामोती, ललिता और सुशीला के घर में बनाए गए शौचालय में बेहद घटिया कार्य के चलते इनका उपयोग होने से पहले ही लीच पीट टूट गए थे। इसी वार्ड में धनी बाई, सिलबिया के घर पर शौचालय निर्माण कार्य को प्राक्कलन के अनुसार नहीं कराने से यहां भी टूट-फूट का नजारा देखने को मिल रहा है। यहां पर रामवती पति तेजराम के नव निर्मित शौचालय का निर्माण के दौरान घटिया निर्माण सामग्री के चलते इसकी दीवार धंसने से बड़ा हादसा होने का अंदेशा बन गया था। वहीं अन्ना पति जवाकिम के शौचालय निर्माण के दौरान ही दरवाजा टूट जाने से हितग्राही द्वारा इसका उपयोग नहीं किया जा रहा था। कई शौचालय की दीवार एवं फर्श में दरार आ जाने से स्वच्छ भारत अभियान पर ही सवालिया निशान लग गया था। इस जांच रिपोर्ट के बाद कलेक्टर ने नगर पंचायत के उपयंत्री द्वारा घोर लापरवाही बरते जाने का कृत्य मानकर उसके विरुद्ध दंडात्मक कार्रवाई करने की बात कही है। घटिया शौचालय निर्माण का दोषी उपयंत्री को 7 दिन में कारण बताओ नोटिस का जवाब देने को कहा गया है।
नोटिस दे दी है
चिडरापारा में स्वच्छ भारत मिशन योजना के तहत शौचालय निर्माण के दौरान गुणवत्ता की अनदेखी करने के मामले में जांच के बाद दोषी उपयंत्री दीपक अग्रवाल को कलेक्टर से कारण बताओ नोटिस भेजा गया है। बसंत बुनकर, सीएमआे, नगर पंचायत
गरीबों ने पीएम को भेजी थी चिट्ठी
बीते माह चिडरापारा में नगर पंचायत द्वारा बनवाए गए 40 शौचालय में ज्यादातर शौचालय उपयोग होने से पहले ही क्षतिग्रस्त हो गए थे। इस मामले में प्रभावित लोगों ने नगर पंचायत का घेराव कर विरोध प्रदर्शन भी किया था। गरीब हितग्राहियों की शिकायत को अनदेखा कर देने से इन लोगों ने कलेक्टर के अलावा प्रधानमंत्री कार्यालय में भी चिट्ठी भेज कर शिकायत की थी। शहरी क्षेत्र में नव निर्मित शौचालय का निर्माण पूरा होते ही इसकी दीवार धंस जाने और उपभोक्ताओं के साथ धोखाधड़ी करने की इन शिकायतों को कलेक्टर ने गंभीरता से लिया था।
टायलेट का टूटा दरवाजा व दीवार का निरीक्षण करते अपुस्श्र।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva